410/2020

Útdráttur

Kærður var úrskurður héraðsdóms þar sem krafa sem S lýsti við gjaldþrotaskipti þrotabús W hf. var viðurkennd sem forgangskrafa í þrotabúinu samkvæmt 112. gr. laga nr. 21/1991 um gjaldþrotaskipti o.fl. Í úrskurði Landsréttar kom fram að þrátt fyrir S hefði gegnt starfi framkvæmdastjóra fjármálasviðs hins gjaldþrota félags og átt sæti í framkvæmdastjórn þess, félli hann ekki undir hugtakið nákomnir í skilningi 3. mgr. 112. gr. laga nr. 21/1991, enda hefði hann ekki stýrt daglegum rekstri félagsins og þannig haft raunverulegar valdheimildir til að hafa áhrif á ákvarðanir sem teknar hefðu verið innan félagsins. Var hinn kærði úrskurður því staðfestur.

Úrskurður Landsréttar

Landsréttardómararnir J-kk-nf H-kk-nf, K-kvk-nf S-kvk-nf og R-kvk-nf H-kvk-nf kveða upp úrskurð í máli þessu.

Málsmeðferð og dómkröfur aðila

1 Sóknaraðili skaut málinu til Landsréttar með kæru 2. júlí 2020. Greinargerð varnaraðila barst réttinum 22. sama mánaðar. Kærður er úrskurður Héraðsdóms Reykjavíkur 19. júní 2020 í málinu nr. X4676/2019 þar sem krafa, er varnaraðili lýsti við gjaldþrotaskipti sóknaraðila að fjárhæð 14.345.323 krónur, var viðurkennd með stöðu í réttindaröð samkvæmt 112. gr. laga nr. 21/1991 um gjaldþrotaskipti o.fl. Kæruheimild er í 1. mgr. 179. gr. laga nr. 21/1991 um gjaldþrotaskipti o.fl.

2 Sóknaraðili krefst þess að hinn kærði úrskurður verði felldur úr gildi og kröfur hans fyrir héraðsdómi verði teknar til greina, sem eru þær að kröfum varnaraðila verði hafnað og að staðfest verði sú ákvörðun sóknaraðila að synja því að krafa varnaraðila njóti forgangs samkvæmt 112. gr. laga nr. 21/1991 við gjaldþrotaskipti sóknaraðila. Til vara krefst sóknaraðili þess að kröfur varnaraðila verði lækkaðar verulega. Loks krefst sóknaraðili málskostnaðar í héraði auk kærumálskostnaðar.

3 Varnaraðili kærði úrskurð héraðsdóms fyrir sitt leyti til Landsréttar 3. júlí 2020. Hann krefst þess að hinn kærði úrskurður verði staðfestur að undanskyldri ákvörðun um málskostnað. Varnaraðili krefst málskostnaðar í héraði auk kærumálskostnaðar.

Niðurstaða

4 Með vísan til forsendna hins kærða úrskurðar verður staðfest sú niðurstaða að varnaraðili, þrátt fyrir að hafa gegnt starfi framkvæmdastjóra fjármálasviðs WOW air hf. og átt sæti í framkvæmdastjórn félagsins, falli ekki undir hugtakið nákomnir í skilningi 3. mgr. 112. gr. laga nr. 21/1991, enda hafi hann ekki stýrt daglegum rekstri félagsins og þannig haft raunverulegar valdheimildir til að hafa áhrif á ákvarðanir sem teknar voru innan félagsins. Eins og fram kemur í úrskurði Landsréttar 27. febrúar 2019 í máli númer 78/2019 getur ekki ráðið úrslitum við mat á því hvort varnaraðili í máli þessu teljist nákominn í skilningi fyrrnefnds ákvæðis, sbr. 3. gr. laga nr. 21/1991, hvort varnaraðili hafi borið starfsheitið framkvæmdastjóri eða fjármálastjóri og hafi setið í framkvæmdastjórn félagsins heldur beri að líta til þess hvaða stjórnunarheimildir varnaraðili hafði og hvort hann hafi haft vald til að hafa áhrif á ákvarðanir sem teknar voru innan félagsins og skuldbundu það. Verður hinn kærði úrskurður staðfestur um annað en málskostnað.

5 Málskostnaður milli aðila var felldur niður með hinum kærða úrskurði með skírskotun til þess að fjárhæð kröfu varnaraðila hafi í upphafi verið tvöfalt hærri en verið lækkuð verulega við munnlegan flutning málsins.

6 Í hinum kærða úrskurði kemur fram að varnaraðili hafi við upphaf málflutnings lækkað upphaflega kröfu sína þar sem hann hafi fallið frá kröfu um bifreiðastyrk og laun á uppsagnarfresti frá ágúst 2019 til mars 2020, auk orlofs á laun fyrir sama tímabil. Eftir þessa breytingu fékk varnaraðili kröfu sína viðurkennda með hinum kærða úrskurði að fráteknum greiðslum frá Atvinnuleysistryggingasjóði fyrir þrjá mánuði, samtals 1.248.981 krónu. Samkvæmt þessu verður sóknaraðila gert að greiða varnaraðila málskostnað í héraði og kærumálskostnað sem ákveðinn verður í einu lagi eins og greinir í úrskurðarorði.

Úrskurðarorð:

Hinn kærði úrskurður er staðfestur.

Sóknaraðili, þrotabú WOW air hf., greiði varnaraðila, S-kk-þgf E-kk-þgf S-kk-þgf, samtals 1.000.000 króna í málskostnað í héraði og fyrir Landsrétti.